ORDE do 21 de xuño de 2022 pola que se ditan instrucións para a elaboración dos orzamentos xerais da Comunidade Autónoma de Galicia para o ano 2023.
Consellería de Facenda e Administración Pública — III. Outras disposicións — 27/06/2022

A política orzamentaria como instrumento básico ao servizo da política económica da Comunidade, constitúe o elemento esencial para garantir unha axeitada utilización dos recursos públicos, que contribúa a mellorar o nivel de benestar dos cidadáns, en especial nun contexto como o actual, caracterizado pola súa incerteza e no que a recuperación económica iniciada no ano 2021, de acordo cos últimos datos dispoñibles, non vai chegar a acadar o dinamismo inicialmente esperado, tanto en termos de actividade como de emprego.
Este menor vigor do crecemento esperado está motivado por diversos factores ben coñecidos, de feito todas as ameazas detectadas xa a finais de 2021, que podían afectar o crecemento esperado, están a concretarse en sentido negativo, agás o control da pandemia, grazas a unha efectiva campaña de vacinación.
As devanditas ameazas, agora xa materializadas, eran, en primeiro lugar, un cambio acelerado da política monetaria nos Estados Unidos de América que suporá un endurecemento do acceso ao endebedamento mundial, un encarecemento deste, e unha revalorización do dólar fronte ao euro, o que encarecerá en termos monetarios o barril de petróleo Brent, sendo de esperar que o BCE adapte as súas políticas no mesmo sentido, pero cun ritmo máis suave en función da evolución dos prezos e da economía europeos. En segundo lugar, as tensións xeopolíticas, en especial, no que atinxe ao conflito ruso-ucraíno, que implican problemas de abastecemento de materias primas e un aumento de prezo das mesmas, en especial das enerxéticas. E xa por último, a política de COVID cero e illamentos aplicada por China, que pode causar novos atrancos nas cadeas de produción e loxísticas provenientes daquel país.
Pois ben, a realización de todos estes riscos e os seus efectos están a causar un importante aumento dos prezos a escala global, pero de xeito especialmente agudo en España por mor da alta dependencia enerxética do noso país, das peculiaridades do noso mix de xeración enerxética, altamente dependente do gas, e do proceso de formación de prezos da enerxía. Alza de prezos que aínda persiste, o que está a incrementar a posibilidade de xerar efectos indirectos e de segunda rolda sobre prezos e salarios, retroalimentando a dita situación.
Por outra banda, a intensidade e duración do conflito bélico de Ucraína, xerando un encarecemento adicional da enerxía e introducindo novas distorsións nas cadeas de produción, afectará negativamente o comercio, a actividade económica e a confianza de consumidores e empresas.
Así mesmo, a indicada previsible normalización da política monetaria por parte do BCE, con subas graduais dos tipos de xuro co obxectivo de fixar as expectativas de inflación, suporá un endurecemento das condicións de financiamento afectando negativamente a recuperación e aumentando a necesidade de dispoñibilidades correntes das administracións públicas.
A economía galega non é unha excepción e experimentará unha deterioración nas súas estimacións de crecemento. Así como en liña cos diferentes organismos que actualizaron as súas previsións, reflectirá un crecemento para o presente exercicio inferior ao anteriormente esperado, pero, sobre todo, sometido a unha elevada incerteza. Por iso, tamén no noso caso revisaremos á baixa as previsións de crecemento no cadro macro que acompaña o informe de límite de gasto.
Neste incerto contexto actual no que a inflación non dá tregua, o euríbor aproxímase ao 1 %, o bono español a 10 anos pasou do 0,61 % en xaneiro ao 2,18 % en maio e o diferencial de rendibilidade do bono a 10 anos, a prima de risco acadou en maio os 109 puntos básicos, un 50 % máis que a un de xaneiro, cómpre protexer as finanzas públicas cun plan coherente de redución do déficit público a medio prazo, e facelo compatible con medidas focalizadas de apoio ás familias e empresas máis afectadas polo aumento dos prezos, así como polo despregamento dos investimentos financiados por fondos europeos, en concreto, os que acompañen a transición enerxética. A estreita marxe debe ser empregada con intelixencia.
É imprescindible que as políticas públicas proporcionen certeza aos axentes económicos e cidadáns galegos, polo que a elaboración do Orzamento para o ano 2023 require a fixación das directrices neste sentido, dotando dun marco estable que fomente as decisións de investimento, produción e consumo, garantindo o funcionamento da rede pública que axuda os máis afectados por este proceso de suba de prezos e garantindo o bo funcionamento dos servizos públicos.
Pero tamén mantendo as reformas estruturais e de modernización do noso tecido económico, cara a unha comunidade autónoma máis descarbonizada e menos dependente enerxeticamente, así como desenvolvendo os proxectos transformadores de colaboración público privada ao abeiro dos fondos europeos.
A Comisión Europea e o Banco de España veñen de corrixir á baixa as súas previsión de crecemento para España no ano 2022 ata o 4 % e o 4,5 % respectivamente, así como as fixadas para o ano 2023, e cunhas previsións de inflación en niveis moi elevados entre o 6 % e o 8 %, o que supón novos elementos de risco ameazando o proceso de recuperación económica da economía galega e española. Porén, a pesar dos datos anteriores, a economía galega segue amosando síntomas de fortaleza, como se desprende da observación dalgún dos principais indicadores socioeconómicos nos meses máis recentes dos que se dispón de información. Así, no eido do emprego obsérvase que a taxa de desemprego en Galicia sitúase no primeiro trimestre de 2022 no 11,4 %, 2,3 puntos porcentuais inferior á do conxunto nacional, diferencial que se vén rexistrando nos últimos anos. Desde o punto de vista da actividade, o crecemento da cifra de negocios do sector servizos foi do 27,5 % nos tres primeiros meses de 2022 en comparación co mesmo período do ano anterior, a nivel nacional este crecemento foi do 21,7 %. Desde a perspectiva da demanda constátase no primeiro trimestre deste ano un crecemento do gasto en consumo dos fogares superior ao nacional (3,2 % fronte ao 3 %) e o índice de confianza do consumidor rexistra tamén retrocesos esperados menores na nosa comunidade que no conxunto español. Por último, o crecemento das exportacións galegas foi do 26,6 % nos catro primeiros meses do ano, lixeiramente por enriba do crecemento do conxunto nacional, que foi do 23,2 %. En definitiva, a economía galega está a amosar unha axeitada evolución en termos de actividade, emprego e exportacións que contribúen a impulsar e consolidar a recuperación acadada no ano 2021.
Á vista do escenario macroeconómico descrito o pasado 23 de maio, a Comisión Europea comunicou a extensión da cláusula de salvagarda para o ano 2023, o que permite non aplicar obxectivos de estabilidade no marco do pacto de estabilidade e crecemento (PEC) senón taxas de referencia máis flexibles. Porén, esta flexibilidade ofrecida debe empregarse con prudencia, pasando de ter un carácter universal, como ocorreu durante a pandemia, a medidas máis enfocadas e temporais, xa que o problema que está a afectar a nosa economía é un shock de oferta e os estímulos xeneralizados da demanda agregada só contribuirían a aumentar as tensións inflacionistas. Por iso, é preciso combinar as anteditas medidas de apoio co alcance gradual dos niveis de déficit establecidos no PEC e compatibles coa estabilidade financeira e sustentabilidade da débeda pública.
Polo tanto, as contas de 2023 terán como obxectivo, en primeiro lugar, apoiar as familias e empresas máis afectadas polo proceso de aumento acelerado de prezos que estamos a vivir.
En segundo lugar, proseguir coa modernización dos servicios públicos fundamentais, sanidade, educación e servizos sociais, que supón o groso do bloque competencial da Comunidade Autónoma.
En terceiro lugar, promover os investimentos estruturais precisos para contar cun tecido económico máis moderno, produtivo e sustentable, que permitan continuar a senda de crecemento anterior á pandemia co impulso de proxectos transformadores da nosa estrutura económica.
Este esforzo de gasto debe complementarse cunha correcta selección de proxectos de investimento, aproveitando os recursos extraordinarios que chegan de Europa, para financiar actuacións transformadoras que preparen o noso tecido económico ao novo paradigma de crecemento económico, máis sustentable e dixital, do que dependerá en gran medida a taxa de crecemento potencial da economía galega.
Resulta tamén esencial levar a cabo unha revisión das diferentes políticas de gasto e, en especial, do gasto corrente para dar encaixe ao incremento dos prezos que tamén está a afectar o consumo e os investimento públicos.
Neste contexto, máis ca nunca, é preciso dispor dunha planificación rigorosa a medio prazo para que os atrancos conxunturais non nos desvíen dos nosos obxectivos estratéxicos. Neste eido, o novo Plan estratéxico de Galicia 2022-2030 orientará as liñas estratéxicas de investimento e gasto do orzamento 2023. O novo plan ten por obxectivo xeral deseñar as liñas estratéxicas de actuación que convertan a Galicia nunha rexión máis verde, máis dixital e mellor adaptada aos retos actuais e futuros, que converxe en riqueza coa media española e europea, a partir dun modelo de crecemento sustentable e inclusivo, baseado no aumento da produtividade a través da innovación, a internacionalización, o apoio ás transicións ecolóxica e dixital, o fomento da calidade do emprego e do produto e o aumento do benestar dos galegos, en especial, os dos máis desfavorecidos, para seguir a artellar unha sociedade ben formada, libre e cohesionada.
Unha parte significativa do crecemento económico esperado para este e os seguintes anos depende en concreto do potencial efecto multiplicador sobre a actividade do uso dos recursos procedentes da UE. En relación aos fondos europeos, o orzamento 2023 será o ano de peche do anterior marco financeiro 14-20 e, ao mesmo tempo, de apertura do novo marco 22-27, nun orzamento que continuará a recoller tamén os recursos procedentes do mecanismo NextGenerationEU.
Por outra banda tamén é necesario incorporar ao orzamento as bases que deseñan a Galicia do futuro, poñendo no centro o reto demográfico, como a gratuidade universal das garderías, pero tamén outras para garantir o benestar dunha sociedade dunha crecente idade media, impulsando medidas que favorezan o paso cara a unha Galicia máis ecolóxica e climaticamente neutra, máis dixital e mellor adaptada aos retos actuais e futuros, con capacidade de axuste para afrontar posibles novos retos cun sistema sanitario reforzado e eficiente.
E tamén dando un pulo ao modelo baseado na innovación e o capital humano, que favoreza unha sociedade moderna, competitiva, solidaria e cohesionada social e territorialmente, con altas taxas de emprego.
No ámbito da Administración a asignación orzamentaria debe continuar a impulsar o proceso de modernización dos servizos públicos de forma que se desenvolvan sistemas e procedementos máis eficientes, pero tamén máis sinxelos e amigables coa cidadanía, de forma que esta perciba unha administración próxima e resolutiva.
Por outra banda, é necesario administrar os recursos públicos de forma eficaz e eficiente, mediante unhas finanzas sustentables que se manteñan nuns niveis de débeda dos máis baixos dentro das CC.AA., e financiados cun sistema tributario estable, predicible e competitivo e que reverte á cidadanía a boa xestión en forma de rebaixas tributarias selectivas en función das posibilidades dada a situación actual.
Por isto, os orzamentos para 2023 recollerán xa unha visión con enfoque PEG 2030; ademais os orzamentos recollerán nun tomo a visión transversal das políticas de gasto con perspectiva de xénero, do orzamento en clave de infancia e un informe do orzamento en clave de obxectivos da Axenda 2030 para o desenvolvemento sustentable.
A clasificación orgánica do orzamento 2023 artéllase ao abeiro do Decreto 58/2022, do 15 de maio, polo que se establece a estrutura orgánica da Xunta de Galicia, así como do Decreto 72/2022, do 25 de maio, polo que se establecen os órganos superiores e de dirección dependentes da Presidencia da Xunta de Galicia e do Decreto 73/2022, do 25 de maio, polo que se fixa a estrutura orgánica das vicepresidencias e das consellerías da Xunta de Galicia.
Por medio desta orde dítanse as normas para a elaboración dos orzamentos da Comunidade Autónoma para 2023 ao abeiro do disposto no artigo 51 do texto refundido da Lei de réxime financeiro e orzamentario de Galicia aprobado polo Decreto lexislativo 1/1999, do 7 de outubro.
Polo exposto, e en virtude das competencias atribuídas polo artigo 7.c) do texto refundido da Lei de réxime financeiro e orzamentario de Galicia, aprobado polo Decreto lexislativo 1/1999, do 7 de outubro,
Artigo 1. Directrices para o establecemento do marco orzamentario 2023
Os orzamentos xerais da comunidade autónoma para 2023 orientaranse a desenvolver as liñas de actuación encamiñadas a apoiar as familias, sectores e empresas máis vulnerables e á consolidación e modernización da actividade económica e o emprego, partindo dos grandes retos fixados no Plan estratéxico de Galicia 22-30 e na estratexia Next Generation Galicia, baseados no crecemento sustentable e cohesionado social e territorialmente, profundando na innovación, a dixitalización e o coñecemento como vía de desenvolvemento.
Os orzamentos xerais da comunidade autónoma para 2023 seguirán as anteriores orientacións e os criterios xerais de orzamentación e adecuarán os seus gastos ao límite de gasto non financeiro que aprobe a Xunta de Galicia, que será coherente coas previsións fiscais e as taxas de referencia acordadas polo Consello de Política Fiscal e Financeira
Artigo 2. Criterios xerais de orzamentación
Os orzamentos da Comunidade Autónoma de Galicia para 2023 priorizarán os seguintes criterios de asignación de recursos para acadar os obxectivos fixados no artigo 1.
a) Actuacións encamiñadas a apoiar as familias, sectores e empresas máis vulnerables a unha inflación crecente.
b) Garantir os medios e o persoal precisos nos eidos sanitario, educativo e social para continuar prestando uns servicios públicos de calidade.
c) Desenvolver con éxito o Plan estratéxico de Galicia 22-30 e impulsar a execución en Galicia dos proxectos financiados con NGEU, apoiando os sectores produtivos estratéxicos, fomentando un tecido produtivo moderno, baseado na innovación e o capital humano, con altas taxas de emprego, e deseñar a Galicia do futuro poñendo no centro o reto demográfico e o tránsito cara a unha Galicia máis sustentable, ecolóxica e climaticamente neutra e máis dixital e mellor adaptada aos retos actuais e futuros.
En concreto, apoiar os investimentos que aceleren a eficiencia e a transición enerxética.
d) Impulsar proxectos de investimento que fagan efectivo o crecemento cohesionado.
e) Profundar na reforma da Administración pública autonómica desenvolvendo sistemas e procedementos máis eficientes, pero tamén máis sinxelos e amigables coa cidadanía, de forma que esta perciba unha Administración máis próxima e resolutiva.
Artigo 3. Ámbito de aplicación
Un. As disposicións contidas nesta orde serán de aplicación na elaboración do anteproxecto de Lei dos orzamentos xerais da Comunidade Autónoma para o ano 2023, que abrangue os orzamentos dos seguintes entes:
1. Entidades con orzamento limitativo.
a) A Administración xeral da Comunidade Autónoma e os órganos estatutarios e consultivos.
b) Os organismos autónomos.
c) As axencias públicas autonómicas.
d) As entidades públicas instrumentais de asesoramento ou consulta que, consonte a disposición adicional sexta da Lei 16/2010, do 17 de decembro, de organización e funcionamento da Administración xeral e do sector público de Galicia (Lofaxga), terán a consideración de organismos autónomos para efectos orzamentarios.
e) Os orzamentos das demais entidades cuxa normativa específica lles confire carácter limitativo aos créditos do orzamento de gastos.
2. Entidades con orzamento estimativo.
a) Os orzamentos de explotación e capital das entidades públicas empresariais, á que fai referencia o artigo 89 da Lofaxga.
b) Os orzamentos de explotación e capital das sociedades mercantís públicas autonómicas, á que fai referencia o artigo 102 da Lofaxga.
c) Os orzamentos de explotación e capital das fundacións do sector público autonómico, á que se refire o artigo 113 da Lofaxga.
d) Os orzamentos dos consorcios autonómicos, á que fai referencia o artigo 95 da Lofaxga.
Dous. En todo caso, os orzamentos incluirán os de todas as entidades que estean clasificadas como subsector Administración rexional (S.1312), segundo o SEC-2010 consonte a información contida no inventario de entes da Intervención Xeral da Administración do Estado, aínda que non estean participadas maioritariamente pola Comunidade Autónoma, agás as universidades públicas e as entidades que dependan delas. Tamén formarán parte dos orzamentos xerais da Comunidade Autónoma os dos entes pertencentes ao sector sociedades non financeiras e financeiras participadas maioritariamente directa ou indirectamente pola Xunta de Galicia.
Tres. Os fondos carentes de personalidade xurídica, existentes na data de elaboración dos orzamentos, presentarán a documentación orzamentaria de acordo coas instrucións que estableza a Dirección Xeral de Planificación e Orzamentos.
Artigo 4. Unidade de orzamentación
Os orzamentos xerais da comunidade autónoma elaboraranse tendo como unidade de conta o euro.
Artigo 5. Órganos participantes na elaboración dos orzamentos
Un. Comisión de análise e avaliación dos obxectivos dos programas de gasto.
É o grupo de traballo encargado de avaliar os obxectivos estratéxicos e operativos asignados aos distintos programas de gasto e os seus indicadores de resultado, así como a coherencia dos indicadores de produtividade asignados a cada proxecto orzamentario. Estes obxectivos coincidirán cos do Plan estratéxico de Galicia.
Constituirase unha comisión por cada sección e formarán parte dela:
• A directora xeral de Planificación e Orzamentos, que a presidirá.
• A persoa titular da Subdirección Xeral de Planificación.
• A persoa titular da Secretaria Xeral de Igualdade ou persoa en quen delegue.
• A persoa titular da Secretaría Xeral Técnica da respectiva sección orzamentaria e as persoas responsables de gasto que xulgue necesarias.
A persoa titular da Presidencia da Comisión poderá convocar a outras persoas xestoras de gasto, así como o persoal asesor que xulgue conveniente.
No seo destas comisións haberá tres grupos de traballo, que desenvolverán as actuacións precisas para elaborar cadanseu informe orzamentario.
1. Grupo de análise de xénero, que analizará o impacto dos programas de gasto na erradicación das fendas de xénero detectadas e realizará as recomendacións precisas para a incorporación da perspectiva de xénero aos orzamentos.
2. Grupo de orzamento da infancia e adolescencia, que analizará a achega ás necesidades da infancia e adolescencia dos diferentes proxectos de gasto.
3. Grupo de traballo ODS 2030, que asignará os proxectos de gasto coa lóxica de estratexia de sustentabilidade 2030.
Dous. Comisión de ingresos propios e finalistas.
Por cada sección constituirase unha comisión, á cal lle corresponderán as tarefas de determinación, análise e agregación dos datos precisos para a elaboración das previsións dos seguintes ingresos:
– Os relativos ás taxas, prezos e demais ingresos de dereito público xestionados pola sección.
– Os ingresos de carácter finalista procedentes da Administración do Estado ou doutras administracións públicas, agás os recollidos na Comisión de Fondos Europeos. Para a súa determinación será requisito imprescindible a xustificación do dereito á súa percepción por parte das consellerías afectadas.
– Os correspondentes aos organismos autónomos, axencias ou entidades con orzamento limitativo recollidos no artigo 3 que estivesen adscritos á sección.
As comisións estarán integradas por:
– As persoas representantes que designe a Dirección Xeral de Planificación e Orzamentos, unha das cales ocupará a presidencia e outra a secretaría da Comisión.
– Unha persoa representante designada pola Axencia Tributaria de Galicia.
– Unha persoa representante a designar por cada sección orzamentaria, que actuará no nome da sección e das entidades que teña adscritas; logo de solicitude, poderá vir acompañada doutras persoas membros da sección, que actuarán como persoal asesor.
No seo desta comisión realizaranse as tarefas necesarias para a determinación das modificacións normativas que ten que incorporar o anteproxecto de lei de orzamentos ou de medidas fiscais en relación coas taxas. Estas modificacións deberán ampararse nunha memoria económica que conteña os custos da prestación do servizo, o número de servizos que se espera realizar anualmente, as tarefas que se propoñen e, de ser o caso, os instrumentos reguladores que para elas se propoñan. Esta memoria será elaborada pola sección orzamentaria á que corresponda a xestión da taxa e deberá confeccionarse e poñerse ao dispor dos restantes membros da Comisión, con carácter previo á reunión en que se proceda á análise da modificación normativa que se pretenda.
Ademais, corresponderalle a esta comisión a realización dos cálculos necesarios para determinar os beneficios fiscais e as subvencións reguladoras que afectan as taxas e os prezos que xestiona cada sección orzamentaria.
A persoa titular da Presidencia da Comisión poderá convocar outras persoas xestoras de ingresos así como o persoal asesor que considere conveniente.
Tres. Comisión de Fondos Europeos e Fondo de Compensación Interterritorial (FCI).
Paralelamente á anterior Comisión, para cada sección constituirase unha comisión á cal corresponderán as tarefas de determinación, análise e agregación dos datos precisos para a elaboración das previsións dos seguintes ingresos:
– Os ingresos previstos de certificacións de gastos cofinanciados con fondos europeos xestionados pola Comunidade Autónoma.
– Os ingresos finalistas doutras administracións financiados con fondos europeos plurirrexionais e de cooperación.
– Os ingresos previstos de partidas financiadas co FCI.
– A previsión das anualidades para 2023 do MRR asignadas e ingresadas nas correspondentes conferencias sectoriais.
A Comisión de Fondos estará integrada:
– A directora xeral de Planificación e Orzamentos, que actuará como presidenta.
– A persoa titular da Subdirección Xeral de Orzamentos.
– A persoa titular da Subdirección Xeral de Planificación.
– A persoa titular da Subdirección Xeral de Programación Financeira do Sector Público Autonómico e de Seguimento de Políticas de Gasto, que actuará como secretario/a.
– Dúas persoas representantes designadas pola Dirección Xeral de Política de Cohesión e Fondos Europeos, en concepto de organismo intermedio do Feder e do FSE.
– Unha persoa representante designada pola Secretaría Xeral Técnica da Consellería do Medio Rural, en calidade de autoridade de xestión do Feader.
– Unha persoa representante designada pola Secretaría Xeral Técnica da Consellería do Mar, en calidade de órgano coordinador e xestor do Femp en Galicia
– Por último, formará parte unha persoa representante da Dirección Xeral de Relacións Exteriores e coa Unión Europea para establecer as previsións de ingresos do Poctep.
A persoa titular da Presidencia da Comisión poderá convocar outras persoas xestoras de gasto, así como o persoal asesor que xulgue conveniente.
No seo desta comisión realizaranse as tarefas precisas para a estimación das certificacións previstas dos anteriores fondos, en función do establecido nos programas operativos e dos negocios xurídicos que vehiculen a execución de fondos plurirrexionais que vaian ser executados polo sector público autonómico; do mesmo xeito, trataranse as partidas que deben figurar nos estados de gasto para posibilitar as ditas certificacións.
Catro. Comisión Funcional do Gasto.
A Comisión Funcional do Gasto determinará, en función dos obxectivos e das prioridades de gasto establecidas nas liñas estratéxicas de gasto recollidas nos artigos 1 e 2, e dos recursos dispoñibles, a distribución do orzamento por programas, capítulos e proxectos de gasto.
No seo desta comisión realizarase unha análise dos diferentes proxectos de gasto, unidade básica de orzamentación, nos cales se concretan as actuacións que se vaian desenvolver no vindeiro exercicio, de cara a acreditar a súa adecuada definición, necesidade, prioridade e cuantificación.
Para iso os proxectos agruparanse en tres grupos segundo a natureza dos gasto, gastos de funcionamento, subvencións e axudas e investimentos.
A Comisión estará formada por:
– A persoa titular da Consellería de Facenda e Administración Pública, que a presidirá.
– As persoas titulares das distintas seccións orzamentarias ou persoas en que estas deleguen.
– A directora xeral de Planificación e Orzamentos que actuará como vicepresidenta.
– A persoa titular da Subdirección Xeral de Orzamentos, que actuará como secretaria.
Por proposta de calquera do seu persoal membro poderán ser convocados representantes de calquera dos centros directivos cuxa presenza se considere oportuna, así como outras persoas titulares das subdireccións da Dirección Xeral de Planificación e Orzamentos en función da materia que se vaia tratar.
Para o cumprimento das súas funcións, a Comisión poderá actuar en pleno ou mediante as subcomisións que para cada sección orzamentaria se decida establecer.
O traballo desta comisión desenvolverase a partir do orzamento básico elaborado pola Subdirección Xeral de Orzamentos, así como das propostas gravadas na aplicación de orzamentos por cada sección orzamentaria e as fichas de investimentos. Para o desenvolvemento dos seus traballos analizará e pechará separadamente, por unha banda, os proxectos de gasto corrente; e por outra, a programación dos proxectos de investimento con base nas fichas recollidas no anexo partindo de cero.
Non se terán en conta as propostas non rexistradas no devandito aplicativo en tempo e forma.
Artigo 6. Proceso de elaboración do proxecto de orzamentos
Un. Información que se vai subministrar en relación con determinados ingresos.
A Dirección Xeral de Planificación e Orzamentos da Consellería de Facenda e Administración Pública levará a cabo as tarefas de determinación dos ingresos correspondentes ao sistema de financiamento da Comunidade Autónoma. Esta estimación basearase nos datos comunicados polo Ministerio de Facenda e Administracións Públicas ao respecto.
Ademais, corresponderalle a tarefa de realizar a análise e agregación dos datos que, conforme o sinalado, tanto no presente punto como nos puntos dous a catro deste artigo sexan precisos para a elaboración do anteproxecto de ingresos.
A información necesaria para establecer as previsións correspondentes a impostos directos e indirectos, tanto propios da Comunidade Autónoma como os cedidos xestionados por ela, será facilitada pola Axencia Tributaria de Galicia.
A información correspondente aos ingresos dos capítulos V e IX da sección 22 achegaranse en función das competencias que, para cada un deles, corresponde ben á Secretaría Xeral Técnica e do Patrimonio ou ben á Dirección Xeral de Política Financeira e Tesouro.
Dous. Ingresos correspondentes ás distintas seccións orzamentarias.
As previsións dos ingresos que determinen as comisións das correspondentes seccións orzamentarias a que se refire o punto dous do artigo 5 deberán estar á disposición da Dirección Xeral de Planificación e Orzamentos antes do 23 de xuño.
Tres. Fondos Europeos e FCI.
A Dirección Xeral de Planificación e Orzamentos realizará a estimación global de financiamento con FCI para o vindeiro exercicio, que será confirmada cos datos do Ministerio de Facenda e Administracións Públicas. Posteriormente determinará os proxectos financiados con cargo ao FCI, acordados con cada unha das consellerías para o seu financiamento co crédito recollido na sección 33 do anteproxecto de orzamentos xerais do Estado para o ano 2023, correspondentes a esta comunidade autónoma.
As direccións integrantes da Subcomisión de Ingresos de Fondos Europeos achegarán a información precisa para a dotación de partidas correspondentes ás actuacións recollidas nos programas operativos Feder, FSE, Emprego xuvenil, Feader, Femp e Poctep.
A anterior información, no que atinxe ás previsións de ingresos, deberáselle remitir á Dirección Xeral de Planificación e Orzamentos antes do 8 de xullo.
Catro. Anexo de persoal.
O anexo de persoal obterase directamente no programa de xestión de persoal no caso das seccións orzamentarias, organismos autónomos e axencias públicas autonómicas incluídas no sistema.
A Subdirección Xeral de Custos de Persoal solicitaralles ás distintas seccións orzamentarias unha ficha de evolución de efectivos, que recollerá a situación do anexo e cubrirase coa situación dos efectivos reais na data do 20 de xuño de 2022, conforme os novos decretos de estrutura, indicando as previsións de vacantes e a previsión de necesidades para o ano 2023; para estes efectos, a Dirección Xeral de Planificación e Orzamentos establecerá o modelo para a remisión dos datos.
Estas fichas de persoal serán analizadas nas comisións funcionais de gasto e servirán como base para a elaboración e cuantificación do dito anexo.
As fichas poderán estar acompañadas dos documentos acreditativos das necesidades expostas.
As ditas fichas deberán ser remitidas á Dirección Xeral de Planificación e Orzamentos antes do 1 de xullo.
O orzamento básico de persoal deberá estar pechado antes do 20 de xullo.
Para os casos en que as dotacións do capítulo I se financien con fondos europeos ou outros fondos finalistas, os distintos servizos orzamentarios (direccións xerais ou equivalentes) deberán remitir, a través do programa informático de elaboración de orzamentos, a información referida a estes por código de proxecto e fonte de financiamento.
Cinco. Beneficios fiscais.
Os datos coa estimación e elaboración do orzamento de beneficios fiscais serán facilitados pola Axencia Tributaria de Galicia para a súa incorporación ao proxecto de orzamentos xerais da Comunidade Autónoma.
A referida estimación deberá constar na Dirección Xeral de Planificación e Orzamentos antes do 8 de setembro.
Seis. Propostas de gasto.
As distintas consellerías e órganos xestores remitirán, polo sistema informático establecido para o efecto, as propostas de gasto plurianuais, desagregándose as actuacións contidas en cada proxecto para 2023, incluíndo as referentes aos organismos, entes e sociedades a eles adscritos, antes do 9 de setembro. Os parámetros de evolución do gasto non financeiro de cada sección deberán axustarse aos xerais establecidos no seo da Comisión Funcional do Gasto.
A Dirección Xeral de Planificación e Orzamentos examinará, no seo da Comisión Funcional do Gasto, a documentación orzamentaria recibida, para os efectos de verificar o axuste dos créditos ás previsións de financiamento realizadas e ao establecido nesta orde e na restante normativa aplicable.
Sete. Regras de validación.
As dotacións de partidas propostas e aceptadas son vinculantes para cada sección orzamentaria. Tras as reunións das comisións funcionais de gasto e de ingreso que procedan, a Consellería de Facenda e Administración Pública determinará, consonte os criterios financeiros, os resultados pretendidos e demais directrices aprobadas polo Consello da Xunta, os importes dos orzamentos correspondentes a cada servizo orzamentario ou equivalente, fixando as regras de validación que se deben incluír no programa informático de elaboración dos orzamentos.
As ditas validacións deberán estar cargadas no aplicativo de elaboración de orzamentos antes do 3 de outubro.
Oito. Sociedades públicas mercantís autonómicas, fundacións do sector público autonómico, consorcios autonómicos e entidades públicas empresariais.
Os entes instrumentais sinalados no artigo 3 desta orde remitiranlle á Dirección Xeral de Planificación e Orzamentos, a través da aplicación informática especialmente habilitada para iso, a documentación que oportunamente se determinará a través da correspondente resolución.
Os órganos de goberno de cada ente instrumental aprobarán a actualización do seu PAIF e actualizarán o seu catálogo de obxectivos de acordo co establecido no artigo 84 do texto refundido da Lei de réxime financeiro e orzamentario de Galicia e acordarán a súa remisión á Dirección Xeral de Planificación e Orzamentos antes do 15 de setembro.
A Dirección Xeral de Planificación e Orzamentos poderá, para os efectos da presentación de datos agregados, homoxeneizar as estruturas orzamentarias das sociedades e entes clasificados como Administración pública da Comunidade Autónoma consonte as normas do Sistema europeo de contas (SEC-2010). Esta homoxeneización realizarase sobre a base da estrutura de ingresos e gastos establecida no artigo 4 desta orde.
Os datos de gastos de persoal serán recollidos na aplicación de custos de persoal pola Subdirección de Custos de Persoal, con base nos cadros de persoal autorizados para cada ente.
No caso de que non remitisen a documentación anterior completa nos prazos establecidos, o orzamento do ente instrumental será elaborado de oficio pola Dirección Xeral de Planificación e Orzamentos, aplicando os criterios da prórroga establecidos no artigo 54 do texto refundido da Lei de réxime financeiro e orzamentario de Galicia; do mesmo xeito, axustaranse as transferencias de financiamento correspondentes.
Nove. Orzamentos dos organismos estatutarios e consultivos.
As propostas de anteproxectos dos estados de gastos dos órganos estatutarios e consultivos da Comunidade Autónoma elaboraranse consonte os criterios establecidos e remitiranse, antes do 30 de setembro á Dirección Xeral de Planificación e Orzamentos.
A Dirección Xeral de Planificación e Orzamentos mecanizará no soporte informático de elaboración de orzamentos os anteditos orzamentos.
Dez. Anteproxecto de Lei de orzamentos.
Tendo en conta as análises e as propostas de ingresos e gastos resultantes e consonte as directrices do marco orzamentario plurianual da Comunidade Autónoma, a Consellería de Facenda e Administración Pública formulará o anteproxecto de Lei de orzamentos xerais e someterao á aprobación do Consello da Xunta.
Ademais, se for o caso, a Consellería de Facenda e Administración Pública formulará o anteproxecto de lei de medidas fiscais e administrativas que acompañe o de orzamentos, o cal tamén se someterá á aprobación do Consello da Xunta.
Artigo 7. Estrutura orzamentaria
Un. Orzamento consolidado.
O orzamento consolidado da Comunidade Autónoma comprende os das entidades con orzamento limitativo (Administración xeral, organismos autónomos e axencias públicas autonómicas e entidades públicas instrumentais de asesoramento ou consulta) e recollerá a seguinte estrutura.
I. Orzamento de ingresos.
a) Estrutura orgánica.
O orzamento de ingresos elaborarase de acordo coa clasificación orgánica, que se corresponde cun único centro xestor na Administración xeral e con centros de xestión diferenciados para cada un dos organismos autónomos e axencias públicas autonómicas.
b) Estrutura económica
Os recursos incluídos nos estados de ingresos do orzamento ordenaranse segundo a súa natureza económica, conforme coa clasificación por capítulos, artigos, conceptos e subconceptos, que figura no anexo I desta orde.
A creación de conceptos, nos capítulos que non aparezan tipificados no anexo I, será solicitada á Dirección Xeral de Planificación e Orzamentos polos centros xestores.
c) Orzamento dos ingresos procedentes doutras administracións nos organismos e entes instrumentais.
Todos os ingresos que os distintos organismos e entes propoñan consignar no orzamento inicial, procedentes doutras administracións públicas, salvo os que sexan exceptuados pola Dirección Xeral de Planificación e Orzamentos, deberán consignarse no orzamento de ingresos da Administración xeral. Simultaneamente, a sección de adscrición deberá consignar no seu estado de gastos as correspondentes partidas de transferencia.
d) Remanentes de tesouraría.
Salvo informe favorable da Dirección Xeral de Planificación e Orzamentos, non se consignará ningunha dotación no concepto de ingresos 870 (remanente de tesouraría).
II. Orzamento de gastos.
a) Estrutura económica.
Os créditos incluídos nos estados de gasto do orzamento ordenaranse segundo a súa natureza económica, de acordo coa clasificación por capítulos, artigos, conceptos e subconceptos, detallados no anexo II desta orde, e agruparanse separando as operacións correntes, as de capital, as financeiras e o fondo de continxencia de execución orzamentaria.
A creación de conceptos e subconceptos, nos capítulos que non aparezan tipificados no anexo II, require informe favorable da Dirección Xeral de Planificación e Orzamentos, logo da proposta motivada dos centros xestores interesados.
b) Estrutura funcional por programas.
A asignación dos recursos efectuarase segundo a estrutura funcional por programas de gasto, detallada no anexo III, que será adecuada aos contidos das políticas de gasto que delimitan e concretan as áreas de actuación do orzamento, relacionadas co PEG 2022-2030, e permitiralles aos centros xestores agrupar os créditos orzamentarios atendendo aos obxectivos que se pretendan acadar.
A Dirección Xeral de Planificación e Orzamentos poderá autorizar, por propia iniciativa ou por proposta dos centros xestores, modificacións no código, denominación e contido dos programas, así como a supresión de determinados programas de gasto ou creación doutros, para adaptar a clasificación por programas á estrutura da planificación estratéxica de Galicia.
Cada programa orzamentario contará cun obxectivo estratéxico, que responderá aos fixados no Plan estratéxico de Galicia 22-30, que pola súa vez responden á súa lóxica de planificación. O antedito plan xerarquízase arredor dunha estrutura de catro niveis: eixes, prioridades de actuación, obxectivos estratéxicos e obxectivos operativos, que figurarán na aplicación informática de elaboración de orzamentos.
A nivel de obxectivo estratéxico asimílanse ás estruturas do PEG e a funcional do orzamento, correspondendo, polo xeral, un obxectivo estratéxico a cada programa de gasto. Porén, de maneira extraordinaria, un obxectivo estratéxico pode abranguer varios programas orzamentarios.
A totalidade dos créditos de cada programa desagrégase por códigos de proxecto, baixo os que se identifican os obxectivos operativos que se prevén acadar.
A creación dos códigos de proxecto será realizado pola Dirección Xeral de Planificación e Orzamentos, a través da aplicación informática de elaboración dos orzamentos xerais da Comunidade Autónoma, de oficio ou validando a proposta dos órganos xestores segundo o establecido nas instrucións para a elaboración dos orzamentos.
Os proxectos de gasto deberán asociar os indicadores de produtividade que permitan avaliar a eficacia e a eficiencia do gasto. Por regra xeral, sempre que estean relacionados coas actuacións que se vaian desenvolver no proxecto, deberán incluír os indicadores clave de produtividade, definidos tras o proceso de análise coas consellerías.
c) Estrutura orgánica.
As dotacións consignadas nos programas de gasto distribuiranse por servizos orzamentarios, unidades orgánicas con rango de dirección xeral ou equivalente, co detalle que figura no anexo IV desta orde.
d) Distribución territorial.
As dotacións orzamentarias dos proxectos de gasto deben concretar a súa distribución territorial por concello, agás cando pola natureza do gasto non poida identificarse, a priori, o destinatario.
e) Os proxectos de gasto deberán concretar, ademais da vinculación ao PEG, os plans de actuación de carácter sectorial ou transversal que desenvolven, que posibilitará o encaixe da planificación global e xeral prevista no PEG coa planificación particular de cada sección orzamentaria.
III. Estados financeiros dos organismos autónomos e das axencias públicas autonómicas.
Ademais da estrutura establecida con carácter xeral, os orzamentos de ingresos e gastos dos organismos autónomos, axencias públicas autonómicas e demais entes recollidos no artigo 3 que estean suxeitos a orzamento limitativo de gasto incluirán os estados financeiros que están obrigados a presentar, de acordo coas súas normas específicas de carácter contable e, en especial, as recollidas no capítulo IV do texto refundido da Lei de réxime financeiro e orzamentario de Galicia que lles son de aplicación; en particular, deberán presentar a súa conta financeira calculada con criterios de contabilidade nacional.
Estes entes deben conciliar os obxectivos estratéxicos e operativos que perseguen cos seus programas orzamentarios vinculados ao Plan estratéxico de Galicia 22-30.
Dous. Orzamentos dos entes instrumentais.
Os orzamentos de explotación e capital e demais estados financeiros das sociedades mercantís públicas autonómicas, fundacións do sector público autonómico e demais entes recollidos no artigo 3 non suxeitos a orzamento limitativo estrutúranse de acordo coas súas normas específicas e, en particular, as recollidas no capítulo V do texto refundido da Lei de réxime financeiro e orzamentario de Galicia que lles son de aplicación.
Na formulación do programa de actuacións, investimentos e financiamento (PAIF) que estes entes deben presentar, deberán ter en conta os obxectivos considerados no Plan estratéxico de Galicia e nos plans xerais, sectoriais e transversais que os poidan afectar e, en concreto, os obxectivos que recolla o programa orzamentario consolidado que conteña, se é o caso, as transferencias correntes e de capital para financiar as actividades e os proxectos do ente.
Tres. Transferencias de financiamento.
As transferencias internas, achegas e, en xeral, as operacións entre os diversos entes recollidos no artigo 3 desta orde orzamentaranse de modo nominativo para os efectos da consolidación dos estados orzamentarios.
Artigo 8. Texto articulado
Un. Coordinación das propostas e elaboración do texto articulado.
Corresponderalle á Dirección Xeral de Planificación e Orzamentos coordinar a redacción do articulado do anteproxecto de lei de orzamentos e a presentación do seu texto definitivo.
Dous. Remisión de propostas normativas.
As consellerías e, a través delas, os organismos e demais entes recollidos no artigo 3 desta orde, poderán formular, a través do aplicativo de elaboración de orzamentos, antes do 9 de setembro, as propostas normativas con encaixe na lei de orzamentos que consideren precisas.
Coas propostas deberanse xuntar os seguintes documentos:
– Memoria xustificativa da súa oportunidade.
– Táboa de vixencias e de disposicións afectadas.
– Informe económico sobre a súa repercusión nos ingresos e gastos, segundo as instrucións que dite a Dirección Xeral de Planificación e Orzamentos.
Tres. Obxecto e contido das propostas normativas.
As propostas normativas que se refiran exclusivamente á modificación de taxas xa existentes ou á creación doutras novas terán que contar necesariamente co visto e prace da Comisión Funcional de Ingresos a que se refire o punto dous do artigo 5 desta orde, logo da análise de viabilidade que se realice ao abeiro da memoria económica especialmente elaborada para xustificar a proposta. Esta proposta deberá formularse no prazo previsto no número dous deste artigo.
Artigo 9. Documentación e prazos
Un. Memoria I.
A redacción da memoria xeral será levada a cabo pola Dirección Xeral de Planificación e Orzamentos da Consellería de Facenda e Administración Pública.
Dous. Memoria II.
As memorias correspondentes a cada unha das consellerías serán elaboradas por estas segundo o contido e as instrucións que emitirá a Dirección Xeral de Planificación e Orzamentos, e deberán remitirse, mediante o programa informático desenvolvido para a súa xestión, antes do 16 de setembro.
Tres. Memoria de obxectivos e programas.
A memoria de obxectivos e programas será elaborada pola Dirección Xeral de Planificación e Orzamentos e reflectirá os orzamentos en termos de Plan estratéxico de Galicia 22-30. Tamén contará coa análise do orzamento cuxas fontes de financiamento sexan os fondos europeos, en especial dos fondos estruturais (Feder e FSE) e sectoriais (Femp e Feader).
Catro. Informe económico-financeiro.
A Dirección Xeral de Planificación e Orzamentos coordinará a elaboración do informe económico-financeiro que acompaña o proxecto de lei de orzamentos xerais baseándose, de ser o caso, nos informes e previsións de conxuntura económica elaborados polo Instituto Galego de Estatística e a Dirección Xeral de Cohesión e Fondos Europeos.
Cinco. Memoria de orzamentos das deputacións.
A Dirección Xeral de Planificación e Orzamentos elaborará a memoria de orzamentos das deputacións provinciais, de acordo coa disposición adicional terceira do Estatuto de autonomía de Galicia.
Seis. Informe de impacto de xénero.
A Secretaría Xeral de Igualdade en colaboración coa Dirección Xeral de Planificación e Orzamentos e co Instituto Galego de Estatística (IGE), elaborará un informe que permita coñecer a situación diferencial das mulleres e dos homes en relación cos distintos ámbitos prioritarios de intervención e a análise do impacto de xénero dos diferentes programas de gasto.
Sete. Informe de impacto na infancia e na mocidade.
A Dirección Xeral de Familia, Infancia e Dinamización Demográfica elaborará un informe que permita apreciar o grao de contribución de cada política de gasto recollida nos orzamentos consolidados á infancia e adolescencia.
Oito. Informe de orzamento consolidado en clave de obxectivos de desenvolvemento sustentable.
A Dirección Xeral de Calidade Ambiental, Sostibilidade e Cambio Climático elaborará un informe que permita explicar as magnitudes orzamentarias en termos da súa contribución a os obxectivos de desenvolvemento sustentable 2030.
Nove. Liquidación dos orzamentos do exercicio anterior e avance do actual.
Tamén se achegará xunto co anteproxecto de orzamentos xerais da Comunidade Autónoma a liquidación dos orzamentos do exercicio anterior e un avance dos do exercicio corrente, que serán elaborados pola Intervención Xeral da Comunidade Autónoma.
Disposición adicional primeira. Tratamento extraorzamentario na xestión do Feaga
Co obxecto de adecuar os estados orzamentarios á natureza da función de intermediación que desenvolve o Fondo Galego de Garantía Agraria na xestión do Fondo Europeo Agrícola de Garantía (Feaga), nos orzamentos xerais da Comunidade Autónoma non se consignarán os créditos destinados ao pagamento deste fondo, o cal se xestionará conforme o sinalado no punto 4 do artigo 46 do texto refundido da Lei de réxime financeiro e orzamentario de Galicia, aprobado polo Decreto lexislativo 1/1999, do 7 de outubro.
Disposición adicional segunda. Elaboración de proxectos da lei de medidas
No suposto de que pola Consellería de Facenda e Administración Pública se considere conveniente a elaboración de proxectos de lei que requiran a súa tramitación simultánea co proxecto de lei de orzamentos, constituirase unha comisión específica que estará formada por:
– Dúas persoas representantes designadas pola Dirección Xeral de Planificación e Orzamentos que exercerán, respectivamente, a Presidencia e a Secretaría da Comisión.
– Unha persoa representante designada pola Asesoría Xurídica Xeral que exercerá a Vicepresidencia da Comisión.
– Unha persoa representante designada por cada consellería.
As tarefas desta comisión desenvolveranse nos prazos e trámites recollidos na instrución de desenvolvemento desta orde.
Disposición derradeira primeira
Autorízase a Dirección Xeral de Planificación e Orzamentos para desenvolver as normas contidas nesta orde, especialmente as relativas ás datas de presentación da documentación e á definición, normalización e contido da clasificación económica e por programas, así como para adecuar, se é o caso, a documentación que se indica no seu artigo 4, creando ou substituíndo os que se consideren precisos en función das necesidades resultantes do proceso de elaboración.
Disposición derradeira segunda
Esta orde entrará en vigor o día da súa publicación no Diario Oficial de Galicia.
Santiago de Compostela, 21 de xuño de 2022
Código da clasificación económica dos ingresos públicos comprendidos nos orzamentos da Comunidade Autónoma e os seus organismos autónomos e axencias públicas.
Os recursos que prevé liquidar, segundo a súa natureza económica, clasificaranse por capítulos, artigos, conceptos e subconceptos, tal como se detalla no seguinte sistema de codificación.
Esta estrutura de clasificación inicial por artigos, conceptos e subconceptos considérase aberta, polo que se poderán propoñer os novos elementos que se consideren necesarios en calidade de atípicos, cando non figuren incluídos na codificación inicial.
A clasificación económica, co detalle antes definido, terá carácter informativo para os efectos de lograr unha adecuada identificación dos dereitos económicos da facenda pública no momento do seu rexistro contable. Para os efectos da súa inclusión nos orzamentos, a desagregación das previsións nos distintos niveis da clasificación por categorías económicas será elaborada polos distintos centros xestores dos ingresos en función da información dispoñible por eles.
Recursos condicionados ou non, recibidos pola Administración da Comunidade Autónoma e os seus organismos autónomos e axencias públicas, sen contrapartida directa por parte dos axentes que os conceden e que se destinan a financiar operacións correntes.
Recolle os ingresos procedentes de rendas de propiedade ou do patrimonio da Comunidade Autónoma e dos seus organismos autónomos e axencias públicas e das súas actividades realizadas en réxime de dereito privado.
Comprende os ingresos derivados da venda de bens de capital de propiedade da Comunidade Autónoma e dos seus organismos autónomos e axencias públicas.
Recursos condicionados ou non recibidos pola Comunidade Autónoma e os seus organismos autónomos e axencias públicas, sen contrapartida directa por parte dos axentes que os conceden e que se destinan a financiar operacións de capital.
Recolle os ingresos procedentes da venda de activos financeiros, así como os ingresos procedentes de reintegros de préstamos concedidos e os reintegros de depósitos e fianzas constituídas.
Imputaranse a este concepto os ingresos obtidos pola Comunidade Autónoma e os seus organismos autónomos procedentes da emisión de débeda e a obtención de préstamos tanto no interior como no exterior, en moeda nacional ou estranxeira, a curto, medio e longo prazo, os depósitos e fianzas recibidas.
Código da clasificación económica dos gastos públicos comprendidos nos orzamentos da Comunidade Autónoma e nos seus organismos autónomos.
A desagregación da clasificación económica, en conceptos e subconceptos, ten carácter informativo para aqueles casos en que a vinculación se estableza a nivel máis agregado.
Os centros xestores presentarán o detalle dos créditos en función da información dispoñible, debendo descender a nivel de subconcepto naqueles conceptos que así se detallan nesta orde.
Naqueles supostos en que se prevexa o desenvolvemento por sectores dun concepto, estes identificaranse polos seguintes díxitos:
Grupo I. Actuacións de carácter xeral.
Grupo II. Protección civil e seguridade cidadá.
Grupo III. Protección e promoción social.
Grupo IV. Produción de bens públicos de carácter social.
Grupo V. Produción de bens públicos de carácter económico.
Grupo VI. Regulación económica de carácter xeral.
Grupo VII. Regulación económica de sectores produtivos e desenvolvemento empresarial.
Grupo VIII. Transferencias a entidades locais.
Grupo IX. Débeda pública.
Ademais das entidades que se sinalan a continuación, poderanse incluír aquelas outras que expresamente determine a Dirección Xeral de Planificación e Orzamentos.
Seccións:
Sección 01. Parlamento.
Servizo 01. Parlamento.
Servizo 02. Valedor do Pobo.
Sección 02. Consello de Contas.
Servizo 01. Consello de Contas.
Sección 03. Consello da Cultura Galega.
Servizo 01. Consello da Cultura Galega.
Sección 04. Presidencia da Xunta de Galicia.
Servizo 10. Secretaría Xeral da Presidencia.
Servizo 11. Dirección Xeral do Gabinete Técnico da Presidencia.
Servizo 20. Secretaría Xeral de Medios.
Servizo 21. Dirección Xeral de Comunicación.
Servizo 30. Secretaría Xeral da Emigración.
Servizo 40. Asesoría Xurídica Xeral
Servizo A2. Axencia Turismo de Galicia.
Sociedade mercantil. Corporación Radio e Televisión de Galicia, S.A.
Sociedade mercantil. Redes de Telecomunicación Galegas Retegal, S.A.
Sociedade mercantil. Sociedade Anónima de Xestión do Plan Xacobeo, S.A.
Sección 05. Vicepresidencia Primeira e Consellería de Economía, Industria e Innovación.
Servizo 01. Secretaría Xeral Técnica.
Servizo 02. Secretaría Xeral de Industria.
Servizo 03. Dirección Xeral de Planificación Enerxética e Recursos Naturais.
Servizo 04. Dirección Xeral de Comercio e Consumo.
Servizo 80. Instituto Galego do Consumo e da Competencia-IGCC.
Servizo A1. Instituto Galego de Promoción Económica-Igape.
Servizo A2. Axencia Galega de Innovación-GAIN.
Servizo A3. Axencia Instituto Enerxético de Galicia-Inega.
XesGalicia, Sociedade Xestora de Entidades de Investimento de Tipo Cerrado, S.A.U.
Sociedade mercantil. Sodiga Galicia, Sociedade de Capital Risco, S.A.
Sociedade mercantil. Galicia Calidade, S.A.U.
Empresa participada. Parque Tecnolóxico de Galicia, S.A.
Fundación Feiras e Exposicións de Lugo.
Fundación Feiras e Exposicións de Ourense.
Fundación pública galega Centro Tecnolóxico de Supercomputación de Galicia-Cesga.
Fundación de Exposicións e Congresos da Estrada.
Fundación Instituto Feiral da Coruña.
Fundación Pública Artesanía de Galicia.
Fundación Instituto Feiral de Vigo (Ifevi).
Sección 06. Vicepresidencia Segunda e Consellería da Presidencia, Xustiza e Deportes.
Servizo 01. Secretaría Xeral Técnica.
Servizo 02. Secretaría Xeral para o Deporte.
Servizo 03. Dirección Xeral de Xustiza.
Servizo 04. Dirección Xeral de Administración Local.
Servizo 05. Dirección Xeral de Relacións Institucionais e Parlamentarias.
Servizo 06. Dirección Xeral de Emerxencias e Interior.
Servizo 07. Dirección Xeral de Relacións Exteriores e coa Unión Europea.
Servizo 08. Delegacións territoriais da Xunta de Galicia.
Servizo 81. Academia Galega de Seguridade Pública.
Servizo A1. Axencia Galega de Emerxencias.
Fundación Semana Verde de Galicia.
Fundación Galicia Europa.
Fundación Deporte Galego (FDG).
Consorcio Local Os Peares.
Sección 07. Consellería de Facenda e Administración Pública.
Servizo 01. Secretaría Xeral Técnica e do Patrimonio.
Servizo 02. Intervención Xeral da Comunidade Autónoma.
Servizo 03. Dirección Xeral de Planificación e Orzamentos.
Servizo 04. Dirección Xeral de Política Financeira e Tesouro.
Servizo 05. Dirección Xeral de Política de Cohesión e Fondos Europeos.
Servizo 06. Dirección Xeral da Función Pública.
Servizo 07. Dirección Xeral de Simplificación Administrativa.
Servizo 80. Instituto Galego de Estatística.
Servizo 81. Escola Galega de Administración Pública.
Servizo A1. Axencia para a Modernización Tecnolóxica de Galicia.
Servizo A2. Axencia Tributaria de Galicia.
Servizo B1. Consello Económico e Social.
Sección 08. Consellería de Medio Ambiente, Territorio e Vivenda.
Servizo 01. Secretaría Xeral Técnica.
Servizo 02. Dirección Xeral de Calidade Ambiental, Sostibilidade e Cambio Climático.
Servizo 03. Dirección Xeral de Patrimonio Natural.
Servizo 04. Dirección Xeral de Ordenación do Territorio e Urbanismo.
Servizo 80. Instituto de Estudos do Territorio.
Servizo 81. Instituto Galego da Vivenda e Solo.
Servizo 82. Axencia de Protección da Legalidade Urbanística.
Centro de Extensión Universitaria e Divulgación Ambiental de Galicia-Ceida.
Consorcio Casco Vello de Vigo.
Sociedade mercantil, Sociedade Galega do Medio Ambiente, S.A.-Sogama.
Sociedade mercantil, Xestión do Solo de Galicia-Xestur, S.A.
Sección 09. Consellería de Infraestruturas e Mobilidade.
Sección 10. Consellería de Cultura, Educación, Formación Profesional e Universidades.
Sección 11. Consellería de Promoción do Emprego e Igualdade.
Sección 12. Consellería de Sanidade.
Servizo 01. Secretaría Xeral Técnica.
Servizo 02. Dirección Xeral de Saúde Pública.
Servizo 03. Dirección Xeral de Planificación e Reforma Sanitaria.
Servizo 15. Servizo Galego de Saúde-A Coruña.
Servizo 27. Servizo Galego de Saúde-Lugo.
Servizo 32. Servizo Galego de Saúde-Ourense.
Servizo 36. Servizo Galego de Saúde-Pontevedra.
Servizo 50. Servizo Galego de Saúde-Dirección Xeral de Servizos Centrais.
Servizo A1. Axencia Galega para a Xestión do Coñecemento en Saúde-ACIS.
Servizo A2. Axencia Galega de Sangue, Órganos e Tecidos-ADOS.
Sociedade mercantil. Galaria, Empresa Pública de Servizos Sanitarios, S.A.
Fundación Instituto Galego de Oftalmoloxía-INGO.
Fundación Pública Urxencias Sanitarias de Galicia 061.
Fundación Pública Galega de Medicina Xenómica.
Sección 13. Consellería de Política Social e Xuventude.
Servizo 01. Secretaría Xeral Técnica.
Servizo 02. Dirección Xeral de Familia, Infancia e Dinamización Demográfica.
Servizo 03. Dirección Xeral de Inclusión Social.
Servizo 04. Dirección Xeral de Persoas con Discapacidade.
Servizo 05. Dirección Xeral de Maiores e Atención Sociosanitaria.
Servizo 06. Dirección Xeral de Xuventude, Participación e Voluntariado.
Servizo 90. Consorcio Galego de Servizos de Igualdade e Benestar.
Servizo A1. Axencia Galega de Servizos Sociais-Agass.
Fundación Pública Galega para a Tutela de Persoas Adultas-Funga.
Sección 14. Consellería do Medio Rural
Sección 15. Consellería do Mar.
Servizo 01. Secretaría Xeral Técnica.
Servizo 02. Dirección Xeral de Pesca, Acuicultura e Innovación Tecnolóxica.
Servizo 03. Dirección Xeral de Desenvolvemento Pesqueiro.
Servizo A1. Instituto Tecnolóxico para o Control do Medio Mariño de Galicia-Intecmar.
Entidade Pública Empresarial Portos de Galicia.
Fundación Centro Tecnológico del Mar-Fundación Cetmar.
Sección 20. Consello Consultivo de Galicia.
Servizo 01. Consello Consultivo de Galicia.
Sección 21. Transferencias a corporacións locais.
Servizo 01. Transferencias a corporacións locais.
Sección 22. Débeda pública da Comunidade Autónoma.
Servizo 01. Débeda pública da Comunidade Autónoma.
Sección 23. Gastos de diversas consellerías.
Servizo 01. Secretaría Xeral Técnica e do Patrimonio.
Servizo 02. Dirección Xeral de Planificación e Orzamentos.
Servizo 03. Dirección Xeral de Política Financeira e Tesouro.
Servizo 04. Dirección Xeral da Función Pública.